Ego Robertus, Dei gratia Lingonensis episcopus, notum facio quod querela que versabatur inter fratres Militie Templi et fratres de Moris, in presentia nostra, in hunc modum termin ata est et pacificata: omnia que acquisierant fratres de Moris et fratres Templi in villa de Buxeriis et in finagio ejus, sibi ad invicem communicaverunt; similiter quidquid habebant in finagio de Soeriis, eis per omnia commune factum est, exceptis terris quas habebant utrique fratres inter viam que vadit de Buxeriis ad Chireveium, et viam que dicitur de Chastel, sicut mete posite demonstrant; que terre remanebunt singulis fratribus sicut eas ante compositionem factam possidebant. Ita vero de omnibus utilitatibus, tam in justicia quam in dominio, et hominibus, et decima, et furno, et molendino, et bosco, et plano, et pasturis, et omnibus aliis pertinentibus, fratres de Moris medietatem habebunt; similiter et aliam medietatem Templarii. Quidquid vero predicti fratres in prenominatis finagiis de cetero acquisierint, per eleemosynam, vel per emptionem, vel aliis modis, computatis expensis equaliter, eis communia erunt; omnes vero redditus qui debentur pro omnibus his predictis, fratres de Moris et fratres Templi equaliter solvent. Si quis vero de iis que utrique fratres acquisierint, vellet inferre calumnias, utrique fratres sibi ad invicem, secundum justiciam, garentiam portabunt. Actum et datum anno Domini MºCCºIIIº.